पाकिस्तान में बाढ़ से 30 लोगों की मौत  
पाकिस्तान के दक्षिण हिस्से में विशाल क्षेत्र बाढ़ की चपेट में आ गया है और कम से कम 30 लोगों की मौत हो गई एवं 10 लाख लोग प्रभावित हुए हैं।
पाकिस्तान के दक्षिण हिस्से में मॉनसूनी बारिश से विशाल क्षेत्र बाढ़ की चपेट में आ गया है और कम से कम 30 लोगों की मौत हो गई एवं 10 लाख लोग प्रभावित हुए हैं। दक्षिण सिंध प्रांत के मुख्यमंत्री कैयम अली शाह ने कहा कि बारिश और नहरों के तटबंध में दरार से छह जिलों में 10 लाख लोग प्रभावित हुए हैं। उन्होंने कराची में बताया कि 30 लोग बाढ़ के कारण मारे गए हैं।  सिंध के कई गांव पानी में डूब गए हैं और विशाल क्षेत्र में लगी फसल नष्ट हो गई है। पिछले साल भी ये गांव अप्रत्याशित बाढ़ से तबाह हो गए थे, जिससे 2.1 करोड़ लोग प्रभावित हुए थे और अरबों रुपये का नुकसान हुआ था। बादिन जिला सर्वाधिक प्रभावित हुआ है, जहां 80 फीसदी फसल नष्ट हो गई एवं सैकड़ों गांव पानी में डूब गए।  बादिन के अलावा टांडो मोहम्मद खान, मरीपुरखा, थार, उमेरकोट एवं टांडो अल्लाहयार भी बाढ़ से प्रभावित हुए हैं। पंजाब के सियालकोट और कसूर जिलों में भारी बारिश से बाढ़ आ गई है।